PATVIRTINTA

Šilalės švietimo pagalbos tarnybos direktoriaus 2015 m. gegužės 20 d. įsakymu Nr.Į-56

**ŠILALĖS RAJONO MOKYTOJŲ METODINĖS VEIKLOS NUOSTATAI**

1. **BENDROSIOS NUOSTATOS**
2. Mokytojų metodinės veiklos nuostatai skiriami Šilalės rajono ugdymo įstaigoms, organizuojančioms mokytojų ir kitų mokykloje dirbančių specialistų (toliau vadinama – mokytojais) metodinę veiklą.

2. Pagrindinės nuostatuose vartojamos sąvokos:

***Metodinė veikla*** – mokytojų, mokyklų vadovų bei kitų švietimo specialistų organizuota veikla, vienijanti juos pagal veiklos ir ugdymo sritis, skirta kvalifikacijai ir praktinei veiklai tobulinti, keičiantis gerąja pedagogine patirtimi, naujausia metodine bei dalykine informacija.  
 ***Metodinė grupė*** – mokykloje veikianti mokytojų grupė, sudaryta pagal ugdymo sritį ar dalyką arba laikinai suburta tam tikrai pedagoginei problemai spręsti.  
 ***Mokyklos metodinė taryba*** – mokykloje veikianti mokytojų grupė, organizuojanti ir koordinuojanti metodinių grupių veiklą, o mažoje mokykloje dirbanti kaip metodinė grupė.  
 ***Metodinis būrelis*** – Šilalės švietimo pagalbos tarnyboje (toliau – Tarnyba) veikianti, iš įvairių mokyklų mokytojų sudaryta mokytojų grupė, kuri vykdo dalyko (-ų) ar vienos kurios ugdymo srities ugdymo turinio ir metodikos naujovių bei gerosios patirties sklaidą.  
 ***Mokyklų metodinė taryba*** – Šilalės švietimo pagalbos tarnyboje (toliau – Tarnyba) veikianti aktyvių bei iniciatyvių mokytojų metodinių būrelių pirmininkų grupė, nustatanti metodinės veiklos prioritetus ir padedanti Tarnybos metodininkui koordinuoti metodinių būrelių veiklą.  
 ***Metodinė priemonė*** – mokytojų ar kitų autorių parengta medžiaga, kurioje perteikiama ugdymo patirtis, rekomenduojama medžiaga mokymui ir mokymuisi.  
 ***Mokymo ir mokymosi priemonės*** – mokinių ugdymui naudojamos vaizdinės, techninės, demonstracinės, laboratorinės, kompiuterinės priemonės, prietaisai, medžiagos, cheminiai reagentai ir kt.

**II. METODINĖS VEIKLOS TIKSLAI IR UŽDAVINIAI**

3. Tikslai:

3.1. siekti nuolatinio profesinės kompetencijos augimo, tenkinant konkrečios ugdymo institucijos mokytojų kvalifikacijos tobulinimo poreikius;

3.2. užtikrinti veiksmingą bei efektyvų ugdymo procesą gerinant ugdymo kokybę ir keliant mokyklos prestižą.

4. Uždaviniai:

4.1. nustatyti tokias metodinės veiklos sritis, kurios įgalintų deramai įgyvendinti valstybės švietimo politiką;

4.2. užtikrinti mokytojų bendradarbiavimą kuo plačiau perteikiant ir realizuojant sukauptą vertingąją patirtį;

4.3. skatinti mokytojų kūrybiškumą diegiant metodines inovacijas;

4.4. nuolat analizuoti, tirti ir apibendrinti veiklos pasiekimus bei problemas.

**III. METODINĖS VEIKLOS ORGANIZAVIMAS, REGLAMENTAVIMAS IR KOORDINAVIMAS** 5. Metodinė veikla organizuojama vadovaujantis Lietuvos Respublikos švietimo įstatymu, Lietuvos Respublikos neformaliojo suaugusiųjų švietimo įstatymu, ir kitais teisės aktais, reglamentuojančiais metodinę veiklą.

6. Mokytojų metodinė veikla organizuojama ugdymo įstaigose.

7. Ugdymo įstaigoje (mokykloje ir kitoje institucijoje) veikia metodinės grupės ir mokyklos metodinė taryba. Mokykloje, kurioje dirba mažiau kaip 10 mokytojų, metodinę veiklą vykdo metodinė grupė.

8. Metodinių grupių bei metodinės tarybos veikla šių nuostatų pagrindu įteisinama ir reglamentuojama mokyklos nuostatuose.

9. Metodiniai būreliai ir Mokyklų metodinė taryba organizuoja bei koordinuoja mokytojų metodinę veiklą rajono savivaldybės švietimo institucijose pagal Tarnybos patvirtintus metodinės veiklos nuostatus.

10. Metodinei veiklai vadovauja aktyvūs, iniciatyvūs, autoritetingi, turintys gero organizatoriaus įgūdžių mokytojai:

10.1. metodinių būrelių veiklai – tų būrelių narių išrinkti pirmininkai;

10.2. metodinei veiklai rajone – Mokyklų metodinė taryba.

11. Metodinei tarybai vadovauja pirmininkas, kurį renka Metodinės tarybos nariai paprastąja dalyvaujančių dauguma pirmajame Metodinės tarybos narių posėdyje. Tarybos sekretorius renkamas paprastąja dalyvaujančių dauguma pirmajame Metodinės tarybos narių posėdyje. Pirmininkas ir sekretorius renkami 2 metams.

12. Mokyklų metodinė taryba renkama ne ilgesniam kaip 2 metų laikotarpiui, o reikalui esant – atnaujinama kiekvienais metais. Tarybos veikla planuojama mokslo metams. Kiekvienais mokslo metais iki spalio 1 d. Metodinė taryba parengia veiklos planą.

13. Metodinė taryba per metus organizuoja ne mažiau kaip 2 pasitarimus (mokslo metų pradžioje ir pabaigoje). Kiti pasitarimai organizuojami pagal poreikį. Pasitarimas yra teisėtas, kai jame dalyvauja 2/3 narių.

14. Visi Metodinės tarybos pasitarimai protokoluojami. Tarybos dokumentai saugomi Tarnyboje pas metodininką.

**IV. METODINIŲ GRUPIŲ, BŪRELIŲ, TARYBŲ FUNKCIJOS IR METODINĖS VEIKLOS FORMOS**

15. Metodinių grupių funkcijos:

15.1. analizuoja ugdymo turinio formavimo, planavimo ir įgyvendinimo, vertinimo ir įsivertinimo strategijų įgyvendinimo klausimus;

15.2. nustato grupės metodinės veiklos prioritetus;

15.3. analizuoja ir vertina dalykų ugdymo programas, aprobuoja mokomųjų dalykų teminius planus ir, suderinus su direktoriaus pavaduotoju ugdymui, teikia rekomendacijas mokyklos vadovui dėl jų tvirtinimo;

15.4. analizuoja mokinių ugdymo sėkmingumą ir jų pasiekimus;

15.5. tariasi dėl pedagoginių problemų sprendimo būdų ir darbo metodikų;  
 15.6. teikia siūlymus metodinės veiklos organizavimo klausimais mokyklos metodinei tarybai, vadovams.  
 16. Mokyklos metodinės tarybos funkcijos:

16.1. kartu su mokyklos vadovais formuoja ugdymo turinio politiką, nustato mokytojų metodikos veiklos prioritetus mokykloje;

16.2. koordinuoja mokykloje veikiančių metodinių grupių veiklą, telkdama mokytojus ugdymo dermei, tęstinumui ir kokybei užtikrinti;

16.3. analizuoja mokytojų kvalifikacijos tobulinimo poreikius, nustato jos prioritetus ypač atsižvelgiant į mokyklos audito išvadas;

16.4. inicijuoja mokytojų bendradarbiavimą, gerosios pedagoginės patirties sklaidą, bendradarbiavimą su įvairiomis mokytojų asociacijomis, kitomis nevyriausybinėmis organizacijomis, pagalbos mokytojui institucijomis ir kt.;

16.5. kartu su mokyklos vadovais analizuoja ir planuoja ugdymo turinį, ugdymo proceso aprūpinimą, ugdymo kokybę bei ugdymo inovacijų diegimą;

16.6. esant poreikiui vertina mokytojų metodinius darbus bei mokytojų praktinę veiklą;  
 16.7. teikia siūlymus mokyklos vadovams, metodiniams būreliams, Mokyklų metodinei tarybai.  
 17. Metodinių būrelių funkcijos:

17.1. nustato būrelio metodinės veiklos prioritetus;

17.2. analizuoja ugdymo turinio įgyvendinimo sėkmingumą, inicijuoja mokytojų gerosios patirties sklaidą mokyklose;

17.3. vertina ir recenzuoja mokytojų parengtus metodinius darbus, mokymo ir mokymosi priemones ir, autoriams sutikus, inicijuoja jų sklaidą;

17.4. Mokytojų atestacijos nuostatų nustatyta tvarka dalyvauja vertinant mokytojų praktinę veiklą, teikia rekomendacijas mokytojams, siekiantiems įgyti mokytojo metodininko ir mokytojo eksperto kvalifikacines kategorijas;

17.5. inicijuoja naujas kvalifikacijos tobulinimo programas;

17.6. teikia siūlymus mokytojams, metodinėms grupėms, metodinėms taryboms, mokytojų asociacijoms, kitoms nevyriausybinėms organizacijoms, pagalbos mokytojui institucijoms ir kt.;

17.7. vykdo kitas jų nuostatuose nustatytas funkcijas.

18. Mokyklų metodinės tarybos funkcijos:

18.1. koordinuoja metodinių būrelių veiklą, telkdama mokytojus profesinei kompetencijai ugdyti;  
 18.2. nustato mokytojų kvalifikacijos tobulinimo prioritetus atsižvelgiant į mokyklų poreikius pagal jų kvalifikacijos tobulinimo planus;

18.3. inicijuoja mokytojų kvalifikacijos tobulinimo programas;

18.4. bendradarbiauja su kitomis Mokyklų tarybomis bei socialiniais partneriais;  
 18.5. teikia siūlymus mokykloms, mokyklų steigėjams, pagalbos mokytojui institucijoms;  
 18.6. vykdo kitas jų veiklos nuostatuose nustatytas funkcijas.

19. Rekomenduojamos metodinės veiklos formos, būdai bei metodai: būrelių susirinkimai, atviros pamokos, metodinės konsultacijos, mokslinės – praktinės bei metodinės konferencijos, probleminės diskusijos, parodos, susitikimai, išvykos, prezentacijos, naujovių apžvalgos, anotacijos, publikacijos, konkursai, rekomendacijos, pedagoginių idėjų mugės, duomenų bazės, pedagoginės –metodinės elektroninės svetainės, seminarai, autorinės prezentacijos, projektinė veikla, pedagoginiai skaitymai, apskritieji stalai, kūrybinės grupės, ryšiai su kitomis mokyklomis, konkursai, viktorinos, olimpiados, modulių, individualių programų bei teminių planų rengimas, tiriamoji veikla, analizė bei savianalizė, metodinių darbų (straipsnių) leidiniai ir kt.

**V. BAIGIAMOSIOS NUOSTATOS**

20. **Šilalės rajono mokytojų metodinės veiklos** nuostatai keičiami mokyklos metodinės tarybos arba Šilalės švietimo pagalbos tarnybos iniciatyva, apsvarsčius ir pritarus metodinės tarybos posėdyje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_